**REZOLUCEJIS IZVĀRSUMS**

**1. Attīceibā iz latgalīšu rokstu ci literarū volūdu vaļsts politika, lykumdūšona i prakse ir juobolsta iz itaidu mierku i pryncypu:**

**1.1. Volūdys statuss:**

1. Ar tū teik saprosts:

a) latgalīšu rokstu ci literaruo volūda kai kulturys boguoteibys izpausmis pīzeišona;

b) Vaļsts volūdys lykuma 6.–24. panta praseibu nūdrūsynuošona attīceibā iz latgalīšu rokstu volūdu, kai ari ituo lykuma normu naīvāruošonys gadīnī attīceibā iz latgalīšu rokstu volūdys vaineiguos personys tyktu sauktys pi atbiļdeibys lykumā nūsaceitajā kuorteibā;

c) apsajimšona, ka pastuovūšī ci jauni administrativi īdalejumi naroda škieršļu latgalīšu rokstu volūdys lītuošonys veicynuošonai;

d) napīcīšameiba ar apjiemeigu darbeibu veicynuot latgalīšu rokstu volūdys lītuošonu, ar mierki jū aizsorguot;

e) latgalīšu rokstu volūdys lītuošonys veicynuošona runā, rokstūs, sabīdryskajā i personeigajā dzeivē;

f) formu i leidzekļu radeišona latgalīšu rokstu volūdys vuiceišonai i studiešonai vysūs attīceigajūs leimiņūs;

g) atvīglynuojumu radeišona, dūdūt īspieju personom, kurys narunoj latgalīšu rokstu volūdā i dzeivoj apvydā, kur jei teik lītuota, jū vuiceitīs, ka juos tuo grib;

h) latgalīšu rokstu volūdys studeju i izpietis veicynuošona universitatēs i leidzvierteiguos īstuodēs.

2. Vaļsts apsajam ar attīceigim leidzeklim veicynuot sovstarpejū sapratni storp vysom volūdu grupom vaļstī, rodūt cīnu, sapratni i īcīteibu pret latgalīšu rokstu volūdu i saprūtūt jū kai vīnu nu izgleiteibys i vuiceibu mierkim, kai ari veicynuot masu informacejis leidzekļu darbeibu ar itū pošu mierki.

3. Kab veicynuot cīna paruodeišonu pret vaļsts volūdu i lībīšu volūdu, aicynojam vaļsts omota personys oficialuos runys suokt ar uzrunu latvīšu literarā volūdā, latgalīšu rokstu volūdā i lībīšu volūdā.

**1.2. Oficialuo saziņa ar vaļsts i pošvaļdeibys īstuodem:**

a) veicynuot latgalīšu rokstu volūdys lītuošonu regionalajuos i vītejuos vaļsts varys īstuodēs, kai ari styprynuot latgalīšu volūdys lītuojumu i mazynuot svešvolūdu lītuojumu vītejā saziņā Latgolys planavuošonys regiona teritorejā;

b) ļaut padūt mutiskus ci rakstiskus īsnāgumus latgalīšu rokstu volūdā;

c) nūdrūsynuot regionalūs vaļsts varys īstuožu oficialūs dokumentu publiciešonu ari latgalīšu rokstu volūdā;

d) akceptēt, ka regionaluos vaļsts varys īstuodis lītoj latgalīšu rokstu volūdu jūs saīšonu debatēs, naizslādzūt ari latvīšu literaruos volūdys lītuošonys;

e) Latgolys administrativajā teritorejā konkursūs (ari dorba) pyrmū rūku dūt darbinīkim, kam ir latgalīšu rokstu volūdys zynuošona i prasmis;

f) izstruoduot atestacejis pryncypus latgalīšu rokstu volūdys zynuošonys leimiņa puorbaudei;

g) izveiduot dīnesti, pīmāram, Vaļsts volūdys centrā, kas nūdrūsynoj tulkuošonu nu/ iz latgalīšu rokstu volūdys;

h) tīsom Latgolys planavuošonys regiona teritorejā ir juonūdrūsynoj tīsvedeibys īspieja latgalīšu rokstu volūdā, kai ari tīsuos puorejā Latvejis teritorejā ir juobyun nūdrūsynuotai īspiejai sasazynuot ci lītuot latgalīšu rokstu volūdu.

**1.3. Izgleiteiba**

Izgleiteibys jūmā Latgolys regionā:

a) dūt īspieju sajimt daļu nu pyrmsškolys izgleiteibys latgalīšu rokstu volūdā (nūdrūsynojūt vysmoz 1 stuņdi nūdarbeibu LGT dīnā ci atvielejūt tam 1 nedelis dīnu);

b) pamata izgleiteibā nūdrūsynuot latgalīšu rokstu volūdys kai nūvodvuiceibys prīškmata vuiceišonūs (35 stuņdis vīnā nu suokumškolys i 35 stuņdis vīnā nu pamatškolys klašu);

c) videjuos izgleiteibys pūsmā nūdrūsynuot latgalīšu rokstu volūdys kai nūvodvuiceibys prīškmata vuiceišonūs (35 stuņdis vīnā nu vydsškolys klašu),

d) dūt īspieju atseviškus prīškmatus tehniskuos i orūda izgleiteibys jūmā vuiceitīs latgalīšu rokstu volūdā;

e) nūdrūsynuot apstuokļus atsevišku universitatis i augstuokuos izgleiteibys prīškmatu studiešonai latgalīšu rokstu volūdā obejuos regionalajuos augstškoluos vysuos humanitarajuos programuos;

f) turpynuot izaveiduojušuos tradicejis, saglobuot i finaņsiali atbaļsteit latgalistikys moduli i pietnīceibu Rēzeknis Tehnologeju akademejā;

g) radeit nūsacejumus tuoļuokizgleiteibys kursim, kurymūs vuiceibys viņ ci pamatā nūteik latgalīšu rokstu volūdā;

h) veikt pasuokumus, kab nūdrūsynuot Latgolys viesturis i kulturys vuiceišonu vysuos Latvejis školuos;

i) nūdrūsynuot pamata i tuoļuoku školuotuoju apvuiceibu, kas ir vajadzeiga, kab eistynuot punktu nu a) da g) nūsacejumus;

j) izveiduot uzraudzeibys instituceju (var delegēt kai atsevišku omotu Vaļsts volūdys centrā), kura, atteistūt latgalīšu rokstu volūdys vuiceišonu, verās, kaidi leidzekli teik pīmāruoti i kaids progress sasnāgts, periodiski ziņojūt par juos īgiutajim datim, kuri teik publiskuoti plotuokai sabīdreibai;

k) teritorejuos, kuramuos latgalīšu rokstu volūda tradicionali nateik lītuota, bet latgalīšu rokstu volūdys lītuotuoju skaits tū attaisnoj, veicynuot ci nūdrūsynuot latgalīšu rokstu volūdys vuiceišonu voi apvuiceibu jamā aizpraseitajūs izgleiteibys leimiņūs.

**1.4. Kultura**

1. Atteiceibā iz aktivitatem kulturys jūmā i ar jom saisteitajom īstuodem, kai bibliotekom, kulturys centrim, muzejim, arhivim, teatrim i kinoteatrim, kai ari literarūs dorbu i filmu radeišonu, vītejuos kulturys izpausmis formom, festivalim i kulturys industreju, tymā skaitā jaunu tehnologeju izmontuošonu:

a) veicynuot izteiksmis veidus i iniciativis, kab atteisteit kulturys dzeivei svareigys strukturys, kurom jau ir zynoma profesionaluo baze:

– Latgolys simfoniskais orkestris i Latgolys kors – baze „Gors”, Rēzeknis i Daugovpiļa muzykys školys,

– Latgolys teatris – vīneigais profesionalais teatris pasaulī, kura repertuars ir latgalīšu volūdā, baze – Daugovpiļa teatris, „Gors”, Rēzeknis Nacionalūs bīdreibu kulturys noms, Rēzeknis Tautys teatris,

– Latgolys Muokslys muzejs – baze Varslavāna, Zvejsaļnīka, Rotko, Pītera Martinsona i c. dorbu kolekcejis. Rotko muzejs byutu perfekta baze itam pasuokumam,

– Latgalīšu literaturys fonds,

– Latgalīšu filmu fonds i c.

b) veicynuot pīeju latgalīšu rokstu volūdā dorbim, kuri ir radeiti cytuos volūduos, paleidzūt veikt i atteistūt jūs tulkuošonu, dubliešonu, sinhronū tulkuošanu i titriešonu;

c) nūdrūsynuot, kab institucejis, kurys ir atbiļdeigys par vysaida veida kulturys pasuokumu organiziešonu ci atbaļsteišonu, pīškiertu attīceigus leidzekļus latgalīšu rokstu volūdys zynuošonys, lītuošonys i juos lītuotuoju īkļaušonai saisteibuos, kurys juos uzajam ci kurom juos nūdrūsynoj atbolstu;

d) veicynuot leidzekļu pīmāruošonu, kas nūdrūsynuotu tū, kab instituceju, kurys ir atbiļdeigys par kulturys pasuokumu organiziešonu i atbaļsteišonu, reiceibā byutu darbinīki, kuri piļneibā puorvolda latgalīšu rokstu volūdu, taipat kab jim byutu puorejuos vaļsts dzeivuotuoju dalis volūdys prasme (mozuokais, sarunu volūdys leiminī);

e) radeit labvieleigus apstuokļus institucejis ci instituceju veiduošonai, kurys ir atbiļdeigys par latgalīšu rokstu volūdā radeitu dorbu apkūpuošonu, jūs kopeju saglobuošonu i izplateišonu, taipat itūs dorbu publiciešonu i statistikys ruodeituoju dabuošonu.

2. Pījimt attīceigus nūsacejumus, kab veicynuot uorvaļstīs i uorpus Latgolys planavuošonys regionatū kulturys politiku, kura puorstuov latgalīšu rokstu volūdu.

3. Atbaļsteit Romys katuoļu Bazneicys pasuokumus latgaliskuos kulturtelpys uzturiešonā.

**1.5. Informacejis leidzekli**

1. Attīceibā iz latgalīšu rokstu volūdys lītuotuojim, teritorejā, kuramā itei volūda teik lītuota, jamūt vārā stuovūkli, kaidā vaļsts varys īstuodis, taišni voi nataišni ir kompetentys, pylnvaruotys i kaida ir jūs lūma atteiceigā jūmā, kai ari respektejūt informacejis leidzekļu redakcionaluos naatkareibys i autonomejis pryncypu:

a) radeit apstuokļus sabīdryskuos radejis (LR 1) i televizejis (LTV 1, LTV 7) pasyutejumam ziņu raidejumu sagataveišonai latgalīšu rokstu volūdā vysmoz 3 min. dīnā, 1 kulturys programai nedeļā, 1 sporta ci izklaidis raidejuma transliejumam mienesī, kai ari nūvierzeit nūteiktu procentu nu sabīdryskuos radejis i televizejis sabīdryskajam pasyutejumam pīškiertuos vaļsts dotacejis itam mierkam.

b) pījimt atbylstūšus nūsacejumus tai, kab programu puorraideituoji juos pīduovuotu latgalīšu rokstu volūdā;

c) veicynuot i/ ci radeit apstuokļus tekstu regularai publiciešonai latgalīšu rokstu volūdā, eipaši atbolstūt vītejūs periodiskūs izdavumus, kas teik izplateiti vysā Latgolā (žurnals „A12”, „Vietējā Latgales Avīze”, „Latgales Laiks” i c.), kai ari turpynuot NEPLP „Latgales elektronisko mediju plašsaziņas līdzekļu programmu”, īkļaunūt jū NEPLP Elektroniskūs plašsazinis leidzekļu nūzaris atteisteibys strategejā 2018.–2022. godam;

d) vysur, kur lykums paredz, dūt finaņsialu atbolstu informacejis leidzeklim, kurymūs ir publikacejis latgalīšu rokstu volūdā;

e) atbaļsteit žurnalistu i cytu informacejis leidzekļu darbinīku apvuiceibu, kab jī lītuotu latgalīšu rokstu volūdu.

2. Nūdrūsynuot, kab latgalīšu rokstu volūdys lītuotuoju iņteresis tyktu puorstuovātys ci jimtys vārā taiduos institucejuos, kurys saskaņā ar lykumu var tikt izveiduotys ci dorbojās, kab garaņtēt informacejis leidzekļu breiveibu i pluralismu (NEPLP i c.).

3. Veiduot atsevišku finaņsiejumu – vaļsts finansātu informativūs kanalu radejis, TV i škārsteikla platformā, t. sk. LSM daļai, kur teik izmontuota latgalīšu rokstu volūda, i pīškiert vaļsts finaņsiejumu latgaliskim plašsazinis leidzeklim i platformom socialajūs teiklūs.

**1.6. Karūgs**

1. Latgalīšu (Latgolas) karūga izmāri i kruosa:

a) karūgs ir tymsai zyls (Pntone 2965 C) ar boltu horizontalu streipi,

b) karūga tumsai zyls-bolts-tymsai zyls streipu attīceiba ir 2:1:2,

c) karūga plotuma i garuma attīceiba ir 1:2.

2. Latgalīšu (Latgolys) karūga izveiduotuojs ir viesturnīks Māris Rumaks, karūgs pyrmū reizi ir lītuots 2010. goda 4. junī Latvejis Īšklītu ministrejis sporta spēlēs, puorstuovūt Latgolys regiona policejis puorvaļdi.

3. Latgalīšu (Latgolys) karūga simboliskuo izpratne (aproksta autore Anna Rancāne):

*Timseņš guoja, timseņš guoja,*

*Es par tymsu nabāduoju.*

*Bej munam(i) kumeļam(i)*

*Zvaigžņu dečeits mugorā...*

Bolta gaismys jūsla nu zvaigžņu roksta puorškēle tymsai zylū nakti, ruodūt gaišu ceļu latgalīšu ticeibai, pošapziņai i spākam. Latgalīšu (Latgolys) karūgs, lai ari izveiduots tik 21. godu symta suokumā, ir kai trešuos godu tyukstūšys latgalīšu atmūdys simbols. Tymsai zylajā kruosā ir īaustys godu symtim vacys tradicejis i tykumiskuos vierteibys. Tei ir naktineicu kruosa, pajimta nu senejūs latgaļu gūda driebu, meitu vylnaiņu i puišu svuorka, simbolizej Latgolu kai tradicionalu zylūs azaru zemi i kai Muorys zemi: zyluo kruosa katuoļu Bazneicā ir Jaunovys Marejis simbols.

Karūga forma atkuortoj Latvejis vaļsts karūga formu, ar tū ruodūt pīdareibu Latvejai i vīnuoteibu ar vysim Latvejis dzeivuotuojim. Karūga garums ir iz pusis leluoks par juo plotumu, i boltuo horizontaluo vyda streipe aizjam 1/5 daļu nu karūga laukuma. Taidys pošys formys ir lībīšu, sieļu i Latgolys centraluos piļsātys – Rēzeknis – karūgi.

**1.7. Saīta rezolucejis izpiļdis komiteja**

1. Saīta rezolucejis izpiļdis komiteja (tuoļuok – Komiteja) teik īvālāta Saīta laikā ar vīnkuoršu bolsu vairuokumu.

2. Komiteju veidoj 11 cylvāku, kas puorstuov:

a) organizātuojis institucejis: Latgalīšu kulturys bīdreibys vaļdis prīšksādātuojs, Rēzeknis Tehnologeju akademejis rektors, Daugovpiļa Universitatis rektors,

b) Saīta sekceju (ci jūmu) vadeituojus: 1 nu tautsaimnīceibys, 1 – tīseibu zynuotņu, 2 – latgalistikys, nu kurūs vīns ir latgalīšu volūdys specialists,

c) Latgolys planavuošonys regionaAtteisteibys padūmis prīšksādātuojs,

d) 1 uorzemu latgalīšu puorstuovs,

e) 1 katuoļu goreidznīceibys puorstuovs,

f) 1 Latgalīšu volūdys, literaturys i kulturviesturis školuotuoju asociacejis nūdybynuojuma puorstuovs.

3. Komiteja izstruodoj darbeibys nūlykumu, izvierza i apstyprynoj prīšksādātuoju i juo divus vītinīkus, kai ari sagatavoj izvārsumu Rezolucejis 1.3. i 3. punktam, napīceišameibys gadīnī pasaucūt nūzaris specialistus.

4. Komiseja na ratuok kai vīnu reizi pusgodā dūd publisku puorskotu par Saīta rezolucejis izpiļdis vierzeibu – organizātuoju instituceju liemiejinstitucejom (augstškolys – Senatam, bīdreiba – bīdru sapuļcei) i Latgolys planavuošonys regiona padūmei, kai ari publiskus puorskotus sātys lopuos: [www.rta.lv](http://www.rta.lv), [www.du.lv](http://www.du.lv), <http://latgalisubidreiba.mozello.com/>, <http://www.latgale.lv/lv/padome>.